Susanne Clemensen (CD), 1999-05-19:
Jeg har stående her på mit talepapir med fede typer: Overbudspolitik fra SF.
Det var sådan det første, der umiddelbart faldt mig ind, da jeg læste beslutningsforslaget om at gøre den eksisterende børnepasningsorlov mere fleksibel.
Det er jo rigtig nok, at der er tale om, at det er den eksisterende børnepasningsorlov, man ønsker at bryde op.
Men vi ved jo også godt alle sammen, at bryder vi børnepasningsorloven op, så vi gør den mere fleksibel, er der formentlig også flere, der vil finde det attraktivt at bruge børnepasningsorloven.
Det er jo derfor, at denne her diskussion er så vanskelig, for i CD har vi også haft den opfattelse, at vi gerne vil være med til at se på, om vi kan gøre børnepasningsorloven mere fleksibel.
Jeg mener, at det er en diskussion, der bedst tages senere på året, formentlig i forbindelse med finanslovforhandlingerne, og dér vil vi meget spændt vente på, hvad arbejdsministeren kommer med, for regeringen har jo selv lagt op til tidligere på året, at der skulle ske noget, at børnepasningsorloven skulle gøres mere fleksibel, og man har jo også nedsat en arbejdsgruppe, der er kommet med nogle løsninger. Jeg kunne da godt forestille mig, at man, når man taler om at gøre børnepasningsorloven mere fleksibel, så også må ind og se på det rent økonomiske, som folk får ud af det.
I dag er det 60 pct. af maksimum dagpengesats, men hvis man skal gøre den mere fleksibel, jamen så er det ikke sikkert, at det er 60 pct. af maksimum dagpengesats, vi taler om.
Så er det måske et lavere beløb - 40 eller 50 pct. af maksimum dagpengesats.
Vi skal jo netop passe på også i øjeblikket, at vi ikke dræner arbejdsmarkedet for den arbejdskraft, som vi hårdt brug for.
Jeg synes også, der er grund til at tage en helt anden diskussion, nemlig om det er at varetage barnets tarv, at man skal kunne dele børnepasningsorloven op, så den kommer helt ned på enkeltdage.
I dag er det jo sådan, at der ikke rigtig er nogen børn hjemme på villavejene og i kvartererne, de er i fritidsordning osv., og mange børn vil, jeg tror, egentlig hellere være sammen med deres kammerater i fritidsordningen.
Så jeg kunne også godt tænke mig, at man tog en diskussion om: Er børnepasningsorlov egentlig den rigtige måde også i fremtiden at bruge pengene på?
Skulle vi i stedet for forbedre forholdene for vores børn i folkeskolen og i daginstitutionerne? Her tænker jeg særlig på det, som jeg ved SF også er meget positive over for, netop om vi skulle lave en arbejdsmiljølov for børn og unge og så eventuelt starte med at tage udgangspunkt i folkeskolen, men altså bruge ressourcerne dér, hvor man kan sige, at alle børn ville få gavn af det og så fokusere på både det psykiske og det fysiske arbejdsmiljø. Den prioriteringsdiskussion ville jeg gerne tage på et andet tidspunkt senere på året, for det synes jeg er en vigtig diskussion at tage.
Jeg er fuldstændig enig med hr. Ole Sohn i, at hvis man gør børnepasningsorloven mere fleksibel, koster det også flere penge, og det er også derfor, at jeg egentlig ønsker, at vi åbner op for denne diskussion om: Jamen er det egentlig sådan, vi skal indrette vores samfund i fremtiden?
Nu taler man jo også om fremtidsforskere osv., om brugen af Internettet, hvordan vi i løbet af få år kan bruge det - det kan vi jo allerede - købe ind via Internettet, mange har også allerede en hjemmearbejdsplads.
På den måde får vi brudt arbejds- og fritidsliv op, altså at der måske er nogle helt andre ting, vi burde bruge pengene på, i stedet for at fokusere meget ensidigt på børnepasningsorloven.
Men altså jeg vil gerne understrege, at vi selvfølgelig vil meget gå konstruktivt ind i det, som arbejdsministeren, går jeg ud fra, vil fremlægge senere på året om, hvordan man eventuelt kan gøre børnepasningsorloven mere fleksibel.